Архіварыусы ганарацца: яны валодаюць унікальным па каштоўнасці фондам. Але прызнаюць і мінус: нават вялікі вопыт працы з дакументамі і прафесійная дасведчанасць не даюць гарантыі абсалютнага валодання той неабсяжнай інфармацыяй, якая тоіцца ў архіўных тамах. Большасць з адзінак маюць па паўтары тысячы старонак, і на кожнай, акрамя даведак, вядомых з асноўнага вопісу, могуць быць дадатковыя адзнакі, малюнкі і цытаты на палях, выпадковыя нататкі, вартыя вывучэння. Словам, праца над такімі дакументамі не мае меж, і занятку для дваццаці навуковых супрацоўнікаў архіва хопіць на стагоддзе.